În pragul vacanţei de Rusalii, când pe litoral sunt aşteptaţi zeci de mii de turişti, la o cherhana din Vama Veche inspectorii de la protecţia consumatorilor au găsit cincizeci de kilograme de peşte depozitat în găleţi, la temperaturi ridicate.

Inspectorii OPC se află într-un control în aceste zile pe tot litoralul. Aceștia au găsit numeroase nereguli.

În bucătăria unei cherhanale, inspectorii au descoperit pește depozitat în apă sălcie, chiar și pe jos, la temperaturi care depășeau 20 de grade. Tot în aceeași bucătărie, au găsit icre în găleți acoperite cu saci de gunoi, dar și ciorbă în vase ruginite.

Angajații OPC au filmat toate aceste nereguli, înainte de a fi dați afară de administratorii cherhanalei.

Comisarul șef a chemat la fața locului reprezentanți din poliție, dar și de la Direcția Sanitar Veterinară pentru a continua controlul.